REGULAMENTUL (CE) nr. 176/2008 AL PARLAMENTULUI EUROPEAN ŞI AL CONSILIULUI
din 20 februarie 2008
de modificare a Regulamentului (CE) nr. 1059/2003 privind instituirea unui nomenclator comun al unităților teritoriale de statistică (NUTS), având în vedere aderarea Bulgariei și a României la Uniunea Europeană
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 285 alineatul (1),
având în vedere propunerea Comisiei,
având în vedere avizul Comitetului Economic și Social European (1),
după consultarea Comitetului Regiunilor,
hotărând în conformitate cu procedura prevăzută la articolul 251 din tratat (2),
întrucât:
(1)
Regulamentul (CE) nr. 1059/2003 al Parlamentului European şi al Consiliului (3) reprezintă cadrul juridic al nomenclatorului regional, cu scopul de a permite colectarea, elaborarea și diseminarea unor statistici regionale armonizate în Comunitate.
(2)
Toate statisticile statelor membre transmise Comisiei, defalcate pe unități teritoriale, ar trebui să utilizeze nomenclatorul NUTS, în cazurile în care acesta este aplicabil.
(3)
Este necesar ca anexele la Regulamentul (CE) nr. 1059/2003 să fie adaptate, având în vedere aderarea Bulgariei și a României la Uniunea Europeană.
(4)
Deoarece obiectivul prezentului regulament, respectiv crearea de standarde statistice comune, care să permită producerea de date armonizate, nu poate fi realizat în mod satisfăcător de către statele membre și, prin urmare, poate fi realizat mai bine la nivelul Comunității, aceasta poate adopta măsuri în conformitate cu principiul subsidiarității, astfel cum este prevăzut la articolul 5 din tratat. În conformitate cu principiul proporționalității, astfel cum este enunțat în respectivul articol, prezentul regulament nu depășește ceea ce este necesar pentru atingerea obiectivului respectiv.
(5)
Prin urmare, Regulamentul (CE) nr. 1059/2003 ar trebui să fie modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 1059/2003 se modifică după cum urmează:
1.
anexa I se modifică în conformitate cu textul care figurează în anexa I la prezentul regulament;
2.
anexa II se modifică în conformitate cu textul care figurează în anexa II la prezentul regulament;
3.
anexa III se modifică în conformitate cu textul care figurează în anexa III la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Strasbourg, 20 februarie 2008.